## Rješenje kojim se društvu Industrijski kombinat Gaj d.d. Slatina

### NN 76/2006 (10.7.2006.), Rješenje kojim se društvu Industrijski kombinat Gaj d.d. Slatina

# HRVATSKA AGENCIJA ZA NADZOR FINANCIJSKIH USLUGA

1821

Na temelju odredbi članka 15. stavak 2. i 3.
Zakona o tržištu vrijednosnih papira (»Narodne novine« br.
84/02), Uprava Hrvatske agencije za nadzor financijskih usluga, u predmetu
utvrđivanja postojanja obveze uvrštenja u kotaciju javnih dioničkih društava,
za društvo Industrijski kombinat Gaj d.d. Slatina, na sjednici održanoj 29.
lipnja 2006., donijela je

## RJEŠENJE

I. Nalaže se društvu Industrijski kombinat Gaj
d.d., sa sjedištem u Slatini, Ulica Nikole Šubića Zrinskog 27 MBS: 010012776,
da u roku od 60 dana od dostave ovog rješenja uvrsti svoje dionice u kotaciju
javnih dioničkih društava burze, te da Hrvatskoj agenciji za nadzor
financijskih usluga dostavi dokaz o učinjenom.

II. Ovo rješenje objavit će se u »Narodnim
novinama«.

Obrazloženje

Hrvatska agencija za nadzor financijskih usluga
(dalje: Agencija) provela je sukladno odredbama članka 15. stavka 1. točke 2.
Zakona o Hrvatskoj agenciji za nadzor financijskih usluga (»Narod­ne novine« br. 150/05) nadzor nad ispunjenjem obveze uvrštenja dionica
društva Industrijski kombinat Gaj d.d. Slatina (dalje: Izdavatelj) u kotaciju
javnih dioničkih društava burze.

Sukladno odredbi članka 114. stavak 1. Zakona o
tržištu vrijednosnih papira (dalje: Zakon), javnim dioničkim društvom smatra se
dioničko društvo koje izdaje dionice javnom ponudom ili ima više od 100
dioničara i temeljni kapital koji iznosi najmanje30.000.000,00 kuna. Da bi se
dioničko društvo u smislu Zakona smatralo javnim dioničkim društvom i kao takvo
bilo dužno ispunjavati sve zakonske obveze, dovoljno je da je ispunjen samo
jedan od dva navedena kriterija.

Uvidom u temeljne podatke subjekta upisa u
Sudski registar trgovačkih društava u Republici Hrvatskoj razvidno je da
Izdavatelj ima temeljni kapital u iznosu od 40.521.800,00 HRK te time
zadovoljava kriterij iz članka 114. stavak 1. točka 1.

Odredbom članka 14. Pravilnika o sadržaju i
obliku financijskih i poslovnih izvješća javnih dioničkih društava (»Narodne
novine« br. 118/03), propisano je da više od 100
dioničara ima ono dioničko društvo koje je zadnjeg dana u sva tri mjeseca
tromjesečja za koje se izrađuje izvješće imalo više od 100 dioničara. Slijedom
navedene odredbe Pravilnika o sadržaju i obliku financijskih i poslovnih
izvješća javnih dioničkih društava, dioničko društvo koje je zadnjeg dana u sva
tri mjeseca tromjesečja za koje se izrađuje izvješće imalo više od 100
dioničara, a što je vidljivo iz podataka Središnje depozitarne agencije ili
podataka iz knjige dionica određenog dioničkog društva, smatra se javnim
dioničkim društvom i obvezno je postupiti sukladno odredbama stavka 2., 3. i 4.
članka 114. Zakona.

Prema podacima dobivenim od Središnje
depozitarne agencije Zagreb, navedeno društvo imalo je sa zadnjim danom u
siječnju, veljači i ožujku 2005. godine više od 100 dioničara te su time
zadovoljavali kriterij iz članka 114. stavak 1. točka 2. Od navedenog
tromjesečja do dana donošenja ovog Rješenja Izdavatelj je cijelo vrijeme
zadovoljavao kriterij broja dioničara iz članka 114. Zakona, što je vidljivo iz
podataka Središnje depozitarne agencije, prema kojima Izdavatelj ima više od
100 dioničara u svim mjesecima drugog, trećeg i četvrtog tromjesečja 2005.
godine te prvog tromjesečja 2006. godine.

Odredbama članka 114. stavak 2. propisano je da
su javna dionička društva dužna uvrstiti dionice u kotaciju javnih dioničkih
društava ili uređenog javnog tržišta u roku od 30 dana od dana izdanja dionica
javnom ponudom, odnosno dana ispunjenja kriterija iz stavka 1. točke 2. istog
članka.

Dioničko društvo (Izdavatelj) podnosi zahtjev za
uvrštenje u kotaciju, odnosno ukidanje uvrštenja vrijednosnih papira iz
kotacije javnih dioničkih društava na način i pod uvjetima kako je to propisano
odredbama Pravila uvrštenja u Kotaciju javnih dioničkih društava Zagrebačke
burze d.d. Zagreb, Ksaver 200, i Pravila Kotacije javnih dioničkih društava
Varaždinske burze d.d. Varaždin, Kapucinski trg 2/I. Podnošenje navedenih
zahtjeva nema utjecaja na stjecanje ili gubitak statusa javnog dioničkog
društva, koji je vezan uz ispunjavanje odredbi Zakona i Pravilnika o sadržaju i
obliku financijskih i poslovnih izvješća javnih dioničkih društava.

Na zahtjev Agencije od 26. travnja 2006.,
Izdavatelj je dostavio očitovanje u kojem se nije očitovao o razlozima ne
uvrštenja svojih dionica u kotaciju javnih dioničkih društava burze u roku od
30 dana od ispunjenja kriterija iz članka 114. stavak 1. Zakona.

Slijedom navedenog, a sukladno odredbama članka
15. stavka 2. i 3. Zakona, kojima je propisano da će u slučaju utvrđenih
nedostataka i nepravilnosti Agencija rješenjem naložiti poduzimanje radnji koje
pridonose uspostavljanju zakonitosti i usklađivanju rada sa zakonima i drugim
propisima, odnosno izreći mjeru propisanu ovim Zakonom, valjalo je riješiti kao
u točki I. izreke rješenja.

Sukladno odredbama članka 8. stavka 4. Zakona,
ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/06-01/48

Urbroj: 326-104/06-5

Zagreb, 29. lipnja 2006.

Predsjednik Uprave

**Ante Samodol, v. r.**

Rješenje, NN 76/2006-1821